PATVIRTINTA
Birštono savivaldybės administracijos
direktoriaus 2019 m. sausio 18 d.                      įsakymu Nr. AV-023
BIRŠTONO SAVIVALDYBĖS NEFORMALIOJO VAIKŲ ŠVIETIMO PROGRAMŲ VERTINIMO TVARKOS APRAŠAS

I. BENDROSIOS NUOSTATOS

1. Birštono savivaldybės neformaliojo vaikų švietimo programų vertinimo tvarkos aprašo (toliau – Aprašas) paskirtis – reglamentuoti valstybės lėšų, skiriamų Birštono savivaldybei mokinių ugdymui pagal neformaliojo ugdymo vaikų švietimo (išskyrus ikimokyklinio, priešmokyklinio ir formalųjį švietimą papildančio ugdymo) (toliau – NVŠ) programas, reikalavimus NVŠ programoms, NVŠ programų vertinimo, kokybės užtikrinimo bei NVŠ  programų vertinimo komisijos veiklą. 
2. Neformaliojo vaikų švietimo veikla yra skirta meninę, sportinę ar kitą veiklą pasirinkusių mokinių asmeninėms, socialinėms, edukacinėms ir profesinėms kompetencijoms ugdyti.
II. REIKALAVIMAI PROGRAMOMS
3. NVŠ programos turi atitikti Lietuvos Respublikos švietimo įstatyme apibrėžto kito NVŠ paskirtį ir Neformaliojo vaikų švietimo koncepcijos, patvirtintos Lietuvos Respublikos švietimo ir mokslo ministro 2012 m. kovo 29 d. įsakymu Nr. V-554 „Dėl Švietimo ir mokslo ministro 2005 m. gruodžio 30 d. įsakymo Nr. ISAK-2695 „Dėl Neformaliojo vaikų švietimo koncepcijos patvirtinimo“ pakeitimo“ nuostatas.


4. NVŠ programas rengti ir pateikti Savivaldybei gali tik tas švietimo teikėjas, kurio atitiktis yra teigiamai įvertinta Birštono savivaldybės neformaliojo vaikų švietimo teikėjo atitikties nustatymo ir neformaliojo vaikų švietimo programų vertinimo komisijos (toliau – NVŠ teikėjas).

5. NVŠ programos turi būti registruotos Kvalifikacijos tobulinimo programų ir renginių registre (toliau – KTPRR).
6. NVŠ programos veiklos turi būti įgyvendinamos ne rečiau kaip po 2 pedagogines valandas per savaitę arba ne mažiau kaip 8 pedagogines valandas per mėnesį.

III. NVŠ PROGRAMŲ VERTINIMAS IR KOKYBĖS UŽTIKRINIMAS
7. Švietimo teikėjas, atitinkantis Birštono savivaldybės neformaliojo vaikų švietimo lėšų skyrimo ir naudojimo tvarkos aprašo 11 punkte numatytus reikalavimus (toliau – NVŠ teikėjas), savivaldybei teikia užpildytą NVŠ programos atitikties reikalavimams paraiškos formą (Birštono savivaldybės NVŠ lėšų skyrimo ir naudojimo tvarkos aprašo 1 priedas), (toliau – Paraiškas). NVŠ teikėjas gali teikti kelias programas, vienai programai pildoma viena paraiškos forma.
8.  NVŠ programa teikiama vertinti Savivaldybės administracijos direktoriaus įsakymu sudarytai Birštono savivaldybės neformaliojo vaikų švietimo teikėjo atitikties nustatymo ir neformaliojo vaikų švietimo programų vertinimo komisijai (toliau – Komisija), kuri nustato, ar NVŠ programa atitinka nustatytus reikalavimus ir gali būti finansuojama NVŠ lėšomis. 

9.  NVŠ programa vertinama pagal NVŠ programos vertinimo formą (Birštono savivaldybės NVŠ lėšų skyrimo ir naudojimo tvarkos aprašo 2 priedas), atsižvelgiant į Savivaldybės nustatytus prioritetus:
9.1. programa vykdoma arti vaiko gyvenamosios vietos;
9.2. geriausių rezultatų pasiekusios programos (mokymo plaukti).
10. Savivaldybės administracijos direktorius, atsižvelgdamas į Komisijos siūlymą,  priima sprendimą dėl programos atitikties reikalavimams. 

11.  Priėmus sprendimą dėl programos atitikties reikalavimams, Savivaldybės atsakingas asmuo, informacinių technologijų vyr. specialistas, pažymi tai KTPRR. NVŠ programos, atitinkančios reikalavimus, taip pat skelbiamos Savivaldybės interneto svetainėje kartu su kvietimu vaikams (tėvams, globėjams, rūpintojams) registruotis į NVŠ programą.

12. NVŠ teikėjas sudaro dalyvavimo NVŠ programoje sutartis su vaikų tėvais (globėjais, rūpintojais). 

13. Savivaldybė savo nustatyta tvarka perveda lėšas NVŠ teikėjui pagal vaikų, sudariusių sutartis dėl dalyvavimo NVŠ programoje, skaičių.

14. NVŠ programos teikėjas užtikrina NVŠ programos kokybę, o Savivaldybė –programos vykdymo priežiūrą.

15. Teikėjas naudoja lėšas teisės aktų nustatyta tvarka ir užtikrina šių lėšų panaudojimą pagal tikslinę paskirtį.  
IV. NVŠ PROGRAMŲ VERTINIMO KOMISIJA 
KOMISIJOS FUNKCIJOS, TEISĖS, PAREIGOS IR DARBO ORGANIZAVIMAS



16. Komisija sudaroma iš įvairių institucijų atstovų, nepriklausomų vertintojų, turinčių patirties NVŠ ar jo administravimo srityje.



17. Komisijos pirmininkas, o jam nesant, komisijos narių išrinktas pirmininkaujantis asmuo:


17.1. kviečia Komisijos posėdžius; 



17.2. atstovauja Komisijai;



17.3. atsako už Komisijos veiklos kokybę ir veiksmingumą;



17.4. Komisijos vardu pasirašo dokumentus.



18. Komisija vertina vertinimui pateiktas Neformaliojo vaikų švietimo programų, kurių vykdytojai pretenduoja į ES finansinės paramos ir / ar Lietuvos Respublikos valstybės biudžeto lėšas NVŠ, paraiškas. 


19. Komisija, vykdydama savo funkcijas, turi teisę:


19.1. gauti iš Paraiškos teikėjo ir kitų institucijų duomenis ir (ar) dokumentus, reikalingus Paraiškoms įvertinti; 


19.2. prireikus raštu prašyti patikslinti Paraiškos teikėjo pateiktą informaciją.



20. Komisijos narys, pateikęs savo programas Komisijai, nusišalina nuo šių programų vertinimo ir rekomendacijų teikimo.

21. Komisijos sprendimai priimami Komisijos posėdyje. Komisijos posėdis yra teisėtas, jeigu jame dalyvauja daugiau kaip pusė visų Komisijos narių. Komisijos sprendimai priimami paprasta Komisijos posėdyje dalyvaujančių Komisijos narių balsų dauguma. Jeigu Komisijos balsai pasiskirsto po lygiai, lemia Komisijos pirmininko balsas. Komisijos pirmininkui nedalyvaujant posėdyje, lemia Komisijos narių išrinkto pirmininkaujančio asmens balsas. 



22. Komisijos posėdyje gali būti priimami tokie sprendimai:


22.1. siūlyti Savivaldybės administracijos direktoriui patvirtinti NVŠ programos atitiktį reikalavimams;


22.2. siūlyti Savivaldybės administracijos direktoriui nepatvirtinti NVŠ programos atitikties reikalavimams;


22.3. siūlyti NVŠ programos teikėjui pašalinti NVŠ programos trūkumus per Komisijos nurodytą terminą, jeigu NVŠ programos trūkumai nėra esminiai;


22.4. gali būti priimami ir kiti su NVŠ programų vertinimu susiję sprendimai.


22. Komisijos pirmininkas, gavęs NVŠ programos atitikties reikalavimams nustatymo Paraišką, paskiria ne mažiau kaip du Komisijos narius vertinti vieną programą:

22.1. jeigu abu paskirti Komisijos nariai pateikia savo nuomonę siūlyti Savivaldybės administracijos direktoriui nepatvirtinti NVŠ programos atitikties reikalavimams, laikoma, kad Komisija priėmė sprendimą siūlyti Savivaldybės administracijos direktoriui nepatvirtinti NVŠ programos atitikties reikalavimams;

22.2. jeigu abu paskirti Komisijos nariai pateikia savo nuomonę siūlyti Savivaldybės administracijos direktoriui patvirtinti NVŠ programos atitiktį reikalavimams, laikoma, kad Komisija priėmė sprendimą siūlyti Savivaldybės administracijos direktoriui patvirtinti NVŠ programos atitiktį reikalavimams; 

22.3. jeigu abu paskirti Komisijos nariai pateikia savo nuomonę siūlyti NVŠ programos teikėjui pašalinti NVŠ programos trūkumus per nurodytą terminą, laikoma, kad Komisija priėmė sprendimą siūlyti NVŠ programos teikėjui pašalinti NVŠ programos trūkumus per Komisijos nurodytą terminą, jeigu NVŠ programos trūkumai nėra esminiai. Komisijos pirmininkas paskiria terminą NVŠ programos trūkumams pašalinti;

22.4. jeigu paskirtų Komisijos narių nuomonės dėl NVŠ programos atitikties reikalavimams nustatymo išsiskyrė, paraišką svarsto visi Komisijos nariai. 

23. Komisijos posėdžiai yra protokoluojami. Protokolą per 3 darbo dienas nuo įvykusio posėdžio surašo Komisijos sekretorius, pasirašo Komisijos pirmininkas ir sekretorius. 



24. Komisijos sekretorius elektroniniu būdu informuoja NVŠ programų teikėjus apie Komisijos sprendimus. 



25. Komisijos siūlymai ir sprendimai įforminami Savivaldybės administracijos direktoriaus įsakymu.

V. BAIGIAMOSIOS NUOSTATOS
 

26. Savivaldybės administracijos direktoriaus patvirtintas NVŠ programas atsakingas asmuo, informacinių technologijų vyr. specialistas,  paskelbia Savivaldybės interneto svetainėje kartu su kvietimu vaikams (tėvams, globėjams, rūpintojams) registruotis į NVŠ programą. 


27. Už NVŠ programos vykdymo kokybę atsako Švietimo teikėjas. 


     28. NVŠ programų ir šio Aprašo įgyvendinimo priežiūrą vykdo Savivaldybės administracijos Švietimo, kultūros ir sporto skyrius.


     29. Šis Aprašas gali būti papildomas, keičiamas Savivaldybės administracijos direktoriaus įsakymu.

